秋日鍊藥院鑷白髮贈元六兄林宗
作者：李白
朝代：唐

paragraphs: 木落識歲秋，瓶冰知天寒。
桂枝日已綠，拂雪凌雲端。
弱齡接光景，矯翼攀鴻鸞。
投分三十載，榮枯同所歡。
長吁望青雲，鑷白坐相看。
秋顏入曉鏡，壯髮凋危冠。
窮與鮑生賈，饑從漂母餐。
時來極天人，道在豈吟嘆。
樂毅方適趙，蘇秦初說韓。
卷舒固在我，何事空摧殘。